**Rhif: 47762**

Llywodraeth Cymru

Dogfen Ymgynghori

Diwygio'r rheoliadau presennol er mwyn ymestyn penodiad Comisiynydd Pobl Hŷn Cymru o 4 i 7 mlynedd.

Cynnig i ddiwygio Rheoliadau Comisiynydd Pobl Hŷn Cymru (Penodi) 2007 (fel y’u diwygiwyd) fel y gall Prif Weinidog Cymru benodi Comisiynydd Pobl Hŷn Cymru am gyfnod o 7 mlynedd yn y swydd yn hytrach na thymor o 4 blynedd.

Dyddiad cyhoeddi: 19 Mehefin 2023

Camau i’w cymryd: Ymatebion erbyn 12 Medi 2023

**Trosolwg**

Mae'r ymgynghoriad hwn yn ymwneud â chynnig i newid telerau penodi Comisiynydd Pobl Hŷn Cymru fel bod tymor y swydd yn 7 mlynedd yn hytrach na'r cyfnod 4 blynedd presennol.

**Sut i ymateb**

A allech chi anfon eich barn ar yr ymgynghoriad hwn at y Tîm Pobl Hŷn a Gofalwyr yn Llywodraeth Cymru yn [poblhynagofalwyr@llyw.cymru](mailto:poblhynagofalwyr@llyw.cymru) erbyn 12 Medi 2023. Os ydych yn teimlo na allwch roi ymateb erbyn y dyddiad hwn, cysylltwch â ni cyn gynted â phosibl.

Mae sawl ffordd o ymateb:

* Llenwch ein **ffurflen ar-lein**
* Lawrlwytho a llenwi ein **ffurflen ymateb** a gyrrwch e-bost i: [poblhynagofalwyr@llyw.cymru](mailto:poblhynagofalwyr@llyw.cymru)
* Lawrlwytho a llenwi ein **ffurflen ymateb** a'i postio i:

Tîm Pobl Hŷn a Gofalwyr

Llywodraeth Cymru

Parc Cathays

Caerdydd

CF10 3NQ

**Rhagor o wybodaeth a dogfennau cysylltiedig**

Gellir gwneud cais am fersiynau o’r ddogfen hon mewn print bras, mewn Braille neu mewn ieithoedd eraill.

Mae’r ddogfen hon ar gael yn Saesneg hefyd: hyperlink

**Rheoliad Cyffredinol y DU ar Ddiogelu Data**

Llywodraeth Cymru fydd y rheolydd data ar gyfer ymgyngoriadau Llywodraeth Cymru ac ar gyfer unrhyw ddata personol a ddarperir gennych wrth ichi ymateb i'r ymgynghoriad. Mae gan Weinidogion Cymru bwerau statudol y byddant yn dibynnu arnynt i brosesu’r data personol hyn a fydd yn eu galluogi i wneud penderfyniadau cytbwys ynghylch sut y maent yn cyflawni eu swyddogaethau cyhoeddus. Y sail gyfreithlon ar gyfer prosesu gwybodaeth yn yr ymarfer casglu data hwn yw ein tasg gyhoeddus; hynny yw, arfer ein hawdurdod swyddogol i ymgymryd â rôl a swyddogaethau craidd Llywodraeth Cymru (Erthygl 6(1)(e)).

Bydd unrhyw ymateb a anfonwch atom yn cael ei weld yn llawn gan staff Llywodraeth Cymru sy’n gweithio ar y materion y mae’r ymgynghoriad hwn yn ymwneud â nhw neu sy’n cynllunio ymgyngoriadau ar gyfer y dyfodol. Yn achos ymgyngoriadau ar y cyd, mae’n bosibl y bydd hyn hefyd yn cynnwys awdurdodau cyhoeddus eraill. Pan fo Llywodraeth Cymru yn cynnal dadansoddiad pellach o'r ymatebion i ymgynghoriad, yna gall trydydd parti achrededig (e.e. sefydliad ymchwil neu gwmni ymgynghori) gael ei gomisiynu i wneud y gwaith hwn. Ymgymerir â gwaith o'r fath dim ond o dan gontract. Mae telerau ac amodau safonol Llywodraeth Cymru ar gyfer contractau o'r fath yn nodi gofynion caeth ar gyfer prosesu data personol a’u cadw’n ddiogel.

Er mwyn dangos bod yr ymgynghoriad wedi’i gynnal yn briodol, mae Llywodraeth Cymru yn bwriadu cyhoeddi crynodeb o'r ymatebion i'r ddogfen hon. Mae’n bosibl hefyd y byddwn yn cyhoeddi’r ymatebion yn llawn. Fel arfer, bydd enw a chyfeiriad (neu ran o gyfeiriad) yr unigolyn neu’r sefydliad a anfonodd yr ymateb yn cael eu cyhoeddi gyda’r ymateb. Os nad ydych yn dymuno i'ch enw a'ch cyfeiriad gael eu cyhoeddi, rhowch wybod inni yn ysgrifenedig wrth anfon eich ymateb. Byddwn wedyn yn cuddio’ch manylion cyn cyhoeddi’ch ymateb.

Dylech hefyd fod yn ymwybodol o'n cyfrifoldebau o dan ddeddfwriaeth Rhyddid Gwybodaeth a’i bod yn bosibl y bydd Llywodraeth Cymru o dan rwymedigaeth gyfreithiol i ddatgelu gwybodaeth.

Os caiff eich manylion chi eu cyhoeddi fel rhan o'r ymateb i'r ymgynghoriad, caiff yr adroddiadau hyn eu cadw am gyfnod amhenodol. Ni fydd gweddill eich data a gedwir fel arall gan Lywodraeth Cymru yn cael eu cadw am fwy na thair blynedd.

Eich hawliau

O dan y ddeddfwriaeth diogelu data, mae gennych yr hawl:

* i wybod am y data personol a gedwir amdanoch chi a'u gweld
* i’w gwneud yn ofynnol inni gywiro gwallau yn y data hynny
* (o dan rai amgylchiadau) i wrthwynebu neu gyfyngu ar brosesu’r data
* (o dan rai amgylchiadau) i’ch data gael eu ‘dileu’
* (o dan rai amgylchiadau) i gludadwyedd data
* i gyflwyno cwyn i Swyddfa’r Comisiynydd Gwybodaeth, ein rheoleiddiwr annibynnol ar gyfer diogelu data.

I gael rhagor o fanylion am yr wybodaeth y mae Llywodraeth Cymru yn ei chadw ac am y defnydd a wneir ohoni, neu os ydych am arfer eich hawliau o dan Reoliad Cyffredinol y DU ar Ddiogelu Data gweler y manylion cyswllt isod:

Y Swyddog Diogelu Data:

Llywodraeth Cymru

Parc Cathays

CAERDYDD

CF10 3NQ

e-bost:

[dataprotectionofficer@llyw.cymru](mailto:dataprotectionofficer@llyw.cymru)

Dyma fanylion cyswllt Swyddfa'r Comisiynydd Gwybodaeth:

Wycliffe House

Water Lane

Wilmslow

Cheshire

SK9 5AF

Ffôn: 0303 123 1113

Gwefan: <https://ico.org.uk/>

**Cefndir**

Mae gan Gymru bedwar Comisiynydd sy'n cael eu penodi gan Brif Weinidog Cymru. Comisiynydd y Gymraeg. Comisiynydd Plant Cymru, Comisiynydd Cenedlaethau’r Dyfodol a Chomisiynydd Pobl Hŷn Cymru. Mae gan bob un ohonynt bwerau statudol gwahanol ond cefnogir y Comisiynwyr gan swyddogion Llywodraeth Cymru trwy drefniadau ariannu a llywodraethu tebyg. Penodir Comisiynydd y Gymraeg, Comisiynydd Plant Cymru a Chomisiynydd Cenedlaethau'r Dyfodol Cymru ar gyfnod sefydlog o 7 mlynedd na ellir ei ymestyn.

Fodd bynnag, penodir Comisiynydd Pobl Hŷn Cymru (“CPHC”) ar gyfnod o bedair blynedd. Mae posibilrwydd o estyniad o ddwy flynedd i’r cyfnod pedair blynedd, ond mae angen cytundeb y Prif Weinidog sydd angen ystyried barn y rhai sy’n cynrychioli pobl hŷn yng Nghymru. Fel arall, mae modd i’r Comisiynydd ailymgeisio dan broses gystadleuol am ail gyfnod o bedair blynedd yn y swydd.

Prif swyddogaethau Comisiynydd Pobl Hŷn Cymru yw i:

* hyrwyddo ymwybyddiaeth o fuddiannau pobl hŷn yng Nghymru a'r angen i ddiogelu'r buddiannau hynny.
* hyrwyddo darparu cyfleoedd ar gyfer, a dileu gwahaniaethu yn erbyn pobl hŷn yng Nghymru.
* annog arfer gorau wrth drin pobl hŷn yng Nghymru.
* parhau i adolygu digonolrwydd ac effeithiolrwydd y gyfraith sy'n effeithio ar fuddiannau pobl hŷn yng Nghymru.

Am fwy o wybodaeth am rôl Comisiynydd Pobl Hŷn Cymru, ewch i wefan y Comisiynydd: [Cartref – Comisiynydd Pobl Hŷn Cymru](file:///D:\Users\SullivanW001\Objective\Objects\comisiynyddph.cymru)

Penodir y Comisiynydd yn unol â'r rheoliadau canlynol:

* [Rheoliadau Comisiynydd Pobl Hŷn Cymru (Penodi) 2007](https://www.legislation.gov.uk/cy/wsi/2007/396/made)

Fel y'u diwygiwyd gan:

* [Rheoliadau Comisiynydd Pobl Hŷn Cymru (Penodi) (Diwygio) 2016](https://www.legislation.gov.uk/cy/wsi/2016/154/made)

Rydym yn cynnig y dylai'r tymor swydd sy’n berthnasol i holl Gomisiynwyr Cymru fod yn gyson am 7 mlynedd sefydlog, na ellir ei ymestyn. Byddai hyn yn sicrhau bod y pedwar Comisiynydd derbyn yr un tymor yn y swydd ac felly'r un cyfle i weithio gyda'r grwpiau o bobl y maent yn eu cynrychioli ac i hyrwyddo newid ar eu rhan.

I wneud hyn, rydym yn cynnig diwygio’r Rheoliadau Comisiynydd Pobl Hŷn Cymru (Penodi) 2007 (fel y’u diwygiwyd) (“y Rheoliadau”) i ganiatáu i'r Prif Weinidog benodi CPHC am gyfnod o 7 mlynedd yn hytrach na'r tymor presennol o 4 blynedd. Bydd y cyfle i ofyn i'r Prif Weinidog am estyniad o 2 flynedd, neu i ailymgeisio am gyfnod o bedair blynedd arall yn y swydd drwy broses gystadleuol, yn cael ei dynnu'n ôl o’r Rheoliadau.

Bydd CPHC nesaf yn cael ei benodi erbyn Awst 2024. Hoffem wneud y newidiadau arfaethedig i'r Rheoliadau fel y gellir penodi CPHC nesaf am gyfnod o 7 mlynedd yn y swydd.

**Ffurflen Ymateb i’r Ymgynghoriad**

Eich enw:

E-bost / rhif ffôn:

Eich cyfeiriad:

Ydych chi'n cwblhau'r arolwg fel aelod o'r cyhoedd neu ar ran sefydliad?

Aelod o'r cyhoedd

Ar ran sefydliad

Enw’r sefydliad (lle bo’n berthnasol):

**Cwestiwn 1:**

Hoffem gael eich barn ynghylch a ddylem wneud y newidiadau arfaethedig hyn.

A ydych yn cytuno y dylem newid y Rheoliadau ar gyfer penodi Comisiynydd Pobl Hŷn Cymru o gyfnod o 4 blynedd yn y swydd i gyfnod swydd 7 mlynedd yn unol â Chomisiynwyr eraill Cymru? Wrth wneud hynny, byddwn yn dileu'r opsiwn presennol i ofyn am estyniad o 2 flynedd neu ailymgeisio.

Ydw

Nac ydw

Ddim yn gwybod

**Cwestiwn 2:**

A oes gennych unrhyw sylwadau ychwanegol i gefnogi'ch ateb?

**Cwestiwn 3:**

Hoffem wybod eich barn ar yr effeithiau y byddai’r newidiadau arfaethedig yn eu cael ar yr iaith Gymraeg, yn benodol ar gyfleoedd i bobl ddefnyddio’r Gymraeg, a pheidio â thrin y Gymraeg yn llai ffafriol na’r Saesneg.

Pa effeithiau y byddent yn eu cael, yn eich barn chi?  Sut y gellid cynyddu’r effeithiau cadarnhaol a lliniaru’r effeithiau negyddol?

**Cwestiwn 4:**

Eglurwch hefyd os gwelwch yn dda sut rydych chi’n credu y gall y newidiadau arfaethedig gael eu llunio neu eu haddasu er mwyn cael effeithiau cadarnhaol neu effeithiau mwy cadarnhaol ar gyfleoedd i ddefnyddio’r Gymraeg ac ar beidio â thrin y Gymraeg yn llai ffafriol na’r Saesneg; a pheidio â chael effeithiau andwyol ar gyfleoedd i ddefnyddio’r Gymraeg ac ar beidio â thrin y Gymraeg yn llai ffafriol na’r Saesneg.

**Cwestiwn 5:**

Beth yn eich barn chi fyddai'r effeithiau tebygol ar unigolion a grwpiau sydd â nodweddion gwarchodedig o'r newidiadau hyn? Byddai eich barn ar sut y gellid cynyddu effeithiau cadarnhaol, neu effeithiau negyddol yn cael eu lliniaru, hefyd i'w groesawu.

Mae ymatebion i ymgynghoriadau yn debygol o gael eu gwneud yn gyhoeddus, ar y rhyngrwyd neu mewn adroddiad. Os byddai'n well gennych i'ch ymateb aros yn ddienw, ticiwch yma.